Васіль у тэхніцы – ці не акадэмік. Адразу пасля службы ў арміі ён два гады ў верхнядзвінскай “Сельгастэхніцы” рамантаваў маторы Д-240 да трактароў МТЗ-80 і МТЗ-82. Цяпер гэту адказную работу яму даручаюць у роднай гаспадарцы. Пазалетась аднавіў ажно чатыры штукі, летась – два. І якасць гарантавана, і выгада эканамічная. Колькі б грошай давялося лішніх аддаць на перавозкі на маторарамонтны завод, на чужых майстроў.